ΓΡΑΠΤΗ ΕΡΩΤΗΣΗ E-2688/97 υποβολή: W.G. van Velzen (PPE) προς την Επιτροπή (1 Σεπτεμβρίου 1997)

Θέμα: Νομοθεσία στον τομέα των τηλεπικοινωνιών

Ο τομέας των τηλεπικοινωνιών προετοιμάζεται για την πλήρη απελευθέρωσή του από 1.1.1998. Θα ήθελα να ζητήσω από την Επιτροπή λεπτομερή απάντηση στα ακόλουθα και, ενδεχομένως, διευκρινίσεις σε ασάφειες της σχετικής νομοθεσίας ή της ανακοίνωσης σχετικά με την πρόσβαση.

1. Κατά τις διαβουλεύσεις για την οδηγία σχετικά με τη διασύνδεση το Ευρωπαϊκό Κοινοβούλιο διαπραγματεύθηκε επί μακρόν με το Συμβούλιο των υπουργών τηλεπικοινωνιών για τον ορισμό της διασύνδεσης. Στόχος του Κοινοβουλίου ήταν να δοθεί πρόσβαση υπό καλές προϋποθέσεις σε (νέους) επιχειρηματίες για υποβολή προσφορών για τηλεπικοινωνιακά έργα (και σε μή τυποποιημένα σημεία δικτύου). Εμφανίσθηκαν όμως πολλά προβλήματα σχετικά με την πρόσβαση με αποτέλεσμα ο τομέας να μην είναι βέβαιος εάν ένα πρόβλημα πρόσβασης πρέπει να προσδιορισθεί ως διασύνδεση ή πρόσβαση σε ειδικό δίκτυο. Μπορεί η Επιτροπή να αναφέρει λεπτομερώς και επακριβώς ποια είναι, κατ'αυτήν, η διαφορά μεταξύ «πρόσβασης σε ειδικό δίκτυο» και «διασύνδεσης», ποια άρθρα της Συνθήκης είναι σχετικά και ποιες είναι, κατά τη γνώμη της, οι νομικές συνέπειες ενός προσδιορισμού ως πρόσβασης σε ειδικό δίκτυο και/ή διασύνεσης (και κυρίως οι διαφορές στις νομικές συνέπειες);

2. Μπορεί η Επιτροπή να αναφέρει ποια είναι ακριβώς η σημασία της παραγράφου 93, υποσημείωση 68, της Ανακοίνωσης της Επιτροπής σχετικά με την εφαρμογή των κανόνων ανταγωνισμού σε συμβάσεις για πρόσβαση στον τομέα των τηλεπικοινωνιών ((EE C 76 της 11.3.1997, σελ. 9. )); Μέχρι ποίου ύψους μπορούν να γίνουν διακρίσεις σε ό,τι αφορά την τιμολόγηση, όταν δεν καλύπτεται το δυναμικό της υποδομής; Ποια κριτήρια χρησιμοποιούνται σχετικά; Πώς αντιμετωπίζει γενικά η Επιτροπή επιχειρήσεις που έχουν επενδύσει σε υποδομές και απαιτούν αποκλειστικά δικαιώματα;

3. Σύμφωνα με την προαναφερθείσα ανακοίνωση υπάρχουν δύο αγορές για πρόσβαση: η «αγορά του τελικού χρήστη» και η αγορά για «πρόσβαση σε διευκολύνσεις» (Μέρος ΙΙ). Μπορεί η Επιτροπή να αποσαφηνίσει λίγο περισσότερο τι εννοεί με τον όρο «αγορά του σχετικού προϊόντος» έτσι ώστε ο τομέας να αποκτήσει περισότερη βεβαιότητα όσον αφορά τους ορισμούς ης αγοράς;

Απάντηση του κ. Bangemann εξ ονόματος της Επιτροπής (2 Οκτωβρίου 1997)

1. Ορισμός της διασύνδεσης δίνεται στο άρθρο 2 παράγραφος 1 της οδηγίας 97/33/ΕΚ περί τηλεπικοινωνιακών διασυνδέσεων σε σχέση με την εξασφάλιση καθολικής υπηρεσίας και διαλειτουργικότητας μέσω της εφαρμογής των αρχών της παροχής ανοικτού δικτύου (ΟΝΡ) ((ΕΕ L 199 της 26.7.1997. )). Στον ορισμό αυτό αναφέρεται ότι η διασύνδεση αφορά τη ζεύξη τηλεπικοινωνιακών δικτύων. Το σημείο 4 του σκεπτικού της οδηγίας αποσαφηνίζει κατά πρώτον ότι αυτή καλύπτει τις περιπτώσεις εκείνες όπου τα διασυνδεδεμένα δίκτυα χρησιμοποιούνται για την παροχή, σε εμπορική βάση, τηλεπικοινωνιακών υπηρεσιών διαθέσιμων στο κοινό, και κατά δεύτερον ότι τα διασυνδεδεμένα δίκτυα είναι δυνατό να ανήκουν στους εμπλεκόμενους φορείς ή να βασίζονται σε μισθωμένες γραμμές ή σε δυναμικότητα διαβίβασης που δεν είναι ιδιοκτησία των εμπλεκόμενων φορέων.

Σύμφωνα με το άρθρο 7 παράγραφος 3 της οδηγίας για τις διασυνδέσεις, οι φορείς εκμετάλλευσης σταθερού δικτύου με σοβαρή παρουσία στην αγορά οφείλουν να δημοσιεύουν τους όρους και τις προϋποθέσεις, μεταξύ άλλων τα τιμολόγια, για τις προσφερόμενες από αυτούς διασυνδέσεις. Είναι δυνατό να εφαρμόζονται διαφορετικοί όροι και προϋποθέσεις σε διαφορετικές κατηγορίες οργανισμών, όποτε οι διαφορές αυτές μπορούν να αιτιολογούνται αντικειμενικώς, οι όροι όμως και οι προϋποθέσεις θα εφαρμόζονται κατά τρόπο που δεν εισάγει διακρίσεις (άρθρο 6). Τα τιμολόγια διασύνδεσης οφείλουν να διαμορφώνονται συναρτήσει του κόστους.

2. Αναφορά της ειδικής πρόσβασης στο δίκτυο γίνεται στο άρθρο 9 της οδηγίας 95/62/ΕΚ σχετικά με την εφαρμογή της ΟΝΡ στη φωνητική τηλεφωνία ((ΕΕ L 321 της 30.12.1995. )) (το ίδιο άρθρο επαναλαμβάνεται ως άρθρο 16 στο σχέδιο αναθεώρησης της εν λόγω οδηγίας ((ΕΕ C 234 της 1.8.1997. )), η οποία τώρα ευρίσκεται στη φάση της διαδικασίας συναπόφασης). Η ειδική πρόσβαση στο δίκτυο αποσκοπεί στην ενθάρρυνση της καινοτομίας και νέων εφαρμογών, όπως εξηγείται στο σημείο 20 του σκεπτικού της οδηγίας 95/62/ΕΚ. Μπορεί να ζητείται ειδική πρόσβαση στο δίκτυο από οποιαδήποτε κατηγορία παρόχου τηλεπικοινωνιακών υπηρεσιών, είτε εκμεταλλεύεται είτε όχι τηλεπικοινωνιακό δίκτυο και προσφέρει τηλεπικοινωνιακές υπηρεσίες είτε στο κοινό ή ιδιωτικώς.

Οι οργανισμοί με σοβαρή παρουσία στην αγορά οφείλουν να ασχολούνται με εύλογα αιτήματα παρόχων τηλεπικοινωνιακών υπηρεσιών για ειδική πρόσβαση στο δίκτυο. Αντίθετα προς τη διασύνδεση, η ειδική πρόσβαση στο δίκτυο δεν αποτελεί συνήθη προσφορά με δημοσιευμένα τιμολόγια. Αποτελεί τύπο πρόσβασης στο δίκτυο, η οποία αποτελεί αντικείμενο διαπραγματεύσεων κατά μεμονωμένη περίπτωση, που μπορεί να ζητείται από ένα πάροχο τηλεπικοινωνιακών υπηρεσιών εάν δεν είναι κατάλληλες οι στις συνήθεις περιπτώσεις παρεχόμενες μορφές πρόσβασης στο δίκτυο. Τα τιμολόγια για ειδική πρόσβαση στο δίκτυο, η οποία παραχωρείται από οργανισμούς με σοβαρή παρουσία στην αγορά, οφείλουν να διαμορφώνονται συναρτήσει του κόστους.

3. Η ανακοίνωση της Επιτροπής της 10ης Δεκεμβρίου 1996 με τίτλο «σχέδιο σημειώματος σχετικά με την εφαρμογή των κανόνων περί ανταγωνισμού σε συμφωνίες πρόσβασης στον τηλεπικοινωνιακό τομέα» δημοσιεύθηκε για να γνωματεύσουν επ'αυτής όλα τα ενδιαφερόμενα μέρη. Τα ζητήματα που ανακινούνται στα σημεία 2 και 3 της ερώτησης του Αξιότιμου Μέλους στο μέτρο που κρίνεται αναγκαίο θα εξειδικευθούν περαιτέρω στην τελική διατύπωση της ανακοίνωσης, την οποία τώρα συντάσσει η Επιτροπή στην τελική της μορφή.